ΓΡΑΠΤΗ ΕΡΩΤΗΣΗ P-0599/01

υποβολή: Marit Paulsen (ELDR) προς την Επιτροπή

(21 Φεβρουαρίου 2001)

Θέμα: Ελεύθερη κυκλοφορία των εργαζομένων

Οι όροι που διέπουν την εξόφληση των φοιτητικών δανείων που χορηγούνται από τη Σουηδία διαφέρουν σημαντικά ανάλογα με τη χώρα στην οποία εγκαθίσταται στη συνέχεια ο δανειζόμενος. Για ένα άτομο που εργάζεται στη Σουηδία, το ετήσιο ποσοστό αποπληρωμής ανέρχεται κατ' ανώτατο όριο σε 4 % του ετήσιου εισοδήματος. Αν αντίθετα ένα άτομο εργάζεται σε άλλο κράτος μέλος, οι όροι που εφαρμόζονται είναι εντελώς διαφορετικοί και το άτομο αυτόποχρεούται να καταβάλλει ετησίως, ανεξαρτήτως του εισοδήματος, έως 5 % του συνολικού ύψους του δανείου. Η ετήσια διαφορά μπορεί να ανέρχεται σε πολλές χιλιάδες σουηδικές κορόνες. Είναι απόλυτα σαφές ότι τα άτομα που πλήττονται περισσότερο από αυτές τις διατάξεις είναι οι χαμηλοί και μεσαίοι εισοδηματίες και οι εργαζόμενοι με καθεστώς μερικής απασχόλησης.

Το Μάρτιο του 2000 ρώτησα την Επιτροπή κατά πόσο οι προαναφερθείσες διατάξεις είναι σύμφωνες με τη θεμελιώδη ελευθερία αναζήτησης εργασίας, διαμονής και εργασίας σε άλλο κράτος μέλος.

Σύμφωνα με την απάντηση της Επιτρόπου Άννας Διαμαντοπούλου της 12ης Απριλίου 2000, η Επιτροπή έχει ζητήσει από τη Σουηδία να της παράσχει πληροφορίες σχετικά με τις σουηδικές διατάξεις και θα με ενημερώσει σχετικά με τα αποτελέσματα της έρευνας.

Σήμερα, σχεδόν ένα χρόνο αργότερα, δεν έχω ακόμη ενημερωθεί σχετικά με τα αποτελέσματα της έρευνας της Επιτροπής. Επιπλέον, δεν έχει επέλθει καμία τροποποίηση της σουηδικής νομοθεσίας όσον αφορά τις διατάξεις περί αποπληρωμής των κρατικών φοιτητικών δανείων. Τα άτομα που διαμένουν σε άλλο κράτος μέλος συνεχίζουν να τυγχάνουν άνισης μεταχείρισης σε σχέση με αυτά που διαμένουν στη Σουηδία.

Λαμβάνονταςπόψη τα ανωτέρω, μπορεί η Επιτροπή να επισημάνει:

1. αν η σουηδική κυβέρνηση απάντησε στην αίτηση της Επιτροπής και, εάν ναι, ποια ήταν η απάντηση της Σουηδίας και αν είναι ικανοποιημένη με την απάντηση αυτή;

2. αν προτίθεται να κινήσει επίσημη διαδικασία προκειμένου να επιβάλει την τήρηση των κανόνων της Ένωσης ή αν προτίθεται να λάβει άλλα μέτρα σε περίπτωση που δεν είναι ικανοποιημένη με την απάντηση (ή σε περίπτωση που δεν έχει λάβει καμία απάντηση);

Απάντηση της κας Διαμαντοπούλου εξ ονόματος της Ευρωπαϊκής Επιτροπής

(20 Απριλίου 2001)

Η Ευρωπαϊκή Επιτροπή λυπάται για την καθυστέρηση στην ενημέρωση του κ. βουλευτή για τα αποτελέσματα των ερευνών της.

Οι σουηδικές αρχές ενημέρωσαν την Ευρωπαϊκή Επιτροπή για τη μεταρρύθμιση του σουηδικού συστήματος των σπουδαστικών δανείων. Ένας νέος νόμος για τα φοιτητικά επιδόματα (1999:1395) θα τεθεί σε ισχύ την 1η Ιουλίου 2001. Σύμφωνα με το νέο σύστημα από την 1η Ιουλίου 2001, όλα τα άτομα που πρέπει να εξοφλήσουν τα φοιτητικά δάνεια θα έχουν ίση μεταχείριση είτε διαμένουν στη Σουηδία είτε στο εξωτερικό. Τα άτομα με εκκρεμή δάνεια σύμφωνα με τον παλαιό νόμο για τα φοιτητικά επιδόματα (1973:349), μπορούν να ζητήσουν μετά την 1η Ιουλίου 2001 την εξόφληση των δανείων με βάση τις διατάξεις του νέου νόμου για τα φοιτητικά επιδόματα (1999:1395).

Η Ευρωπαϊκή Επιτροπή ζήτησε από τις σουηδικές αρχές να παρέχουν πληροφορίες για τις συνέπειες της μεταρρύθμισης σε όσους εργάζονται και διαμένουν στο εξωτερικό και έχουν εκκρεμή δάνεια με βάση τον παλαιό νόμο. Σύμφωνα με αυτές τις πληροφορίες, η Ευρωπαϊκή Επιτροπή θα εκτιμήσει την κατάσταση και θα αποφασίσει στη συνέχεια αν χρειάζονται επίσημες διαδικασίες ή όχι.